ሌላውም የተዋሕዶ ልጅ ነኝ የሚል ሁሉ፡ ኢትዮጵያን ሳይሆን ግብጽን በኢትዮጵያ ላይ ከመስበክ መቆጠብ ይገባዋል፡፡ ኢትዮጵያ ኢትዮጵያ ናት- ሥርኣቱዋና ከአምላክ የተቀበለችው አደራም 7 ቃልኪዳናት እንጂ አንድ ብቻ የሥጋ ወደሙ ቃል ኪዳን አደለም፡፡ ታቦትን፡ ግርዛትን፡ ጠበልን፡ ብሕትውናን፡ የተቀደሱ እንስሳትን መብላትን፡ ሥርዓተ መንግሥትን፡ የቀስተ ደመና ሰንደቅ ዓላማችንን፡ የቤተልሔምን ምሳሌያዊ ህንጸትና የንጹህ ስንዴ ሕብስት የመፈተት ምሳሌያዊ ሥርዓትን… ይህን ሁሉ ገና ለግብጾች ስናስረዳ መኖር የለብንም፡፡ የምንሰዋው ቁርባን እንኩዋ ተምሳሌቱ የኛ ምሉዕ እና ሦስቱንም ሕግጋት (ሕገ-ልቦና፡ ሕገ-ኦሪትና ሕገ-ወንጌል) አጠቃልሎ የያዘ ነው- ሁለቱን በተምሳሌትነት፡ አንዱን በአማናዊነት፡፡ እንደመናፍቅ “ዋናው ክርስቶስ ነው” እያልን መቅለጥ ካልፈለግን በቀር እስክንድርያ የሚያዞረን ጉዳይ የለም፡፡
